**גינת הירקות**

בעמק נחמד בין הרים וגבעות

החליטה המועצה לנטוע גינת ירקות

בגינה יהיו ירקות, פירות ותבלינים,

יהיו בה צמחים מכל הסוגים.

ראשונים כמובן יהיו המלפפונים והעגבניות,

אחריהם נוסיף עוד מספר ירקות,

לא נשכח את הבזיליקום, הלימונית והנענע

ואם יהיה עוד מקום נוסיף קצת תותים ובננה.

חברי המועצה עבדו קשה יומם וליל,

וקמה לה גינה לתפארת מדינת ישראל!

כל הצמחים והירקות התמקמו באדמה

ורק שאלה אחת נותרה לא פתורה.

מי את הגינה יגדל? מי את הגינה יטפח?

חשבו וחשבו עד שהודיעו בקול שמח:

"יש לנו רעיון נהדר ומזהיר,

על הגינה תהיה אחראית המורה אופיר!"

וכך אופיר הגיעה אל הגינה

והחליטה שעליה לטפל בצמחים ולהשקות כל פינה,

היא לא רוצה להיות סתם דחליל

היא רוצה את הגינה להכיל.

עבדה אופיר במרץ וטיפחה את הגינה,

דאגה שלכולם יהיה אור, השקתה ודישנה,

אך לתדהמתה לא כל הירקות צמחו,

חלקם אפילו עדיין לא נבטו!

מה אני עושה לא בסדר? שאלה אופיר,

ופנתה מיד למועצת חכמי העיר.

אני מעניקה להם המון יחס ומשקה כל יום,

לכולם יש אור שמש לצמוח ומספיק מקום,

אפילו את הדשן מחלקת שווה בשווה

ועדיין מרגישה שזה פשוט לא זה!

בשמחה גדולה ענו לה מועצת החכמים:

בתור התחלה, האם קבעת גבולות ברורים?

האם הבחנת שכל צמח גדל בתנאים אחרים?

לא כולם צריכים כל כך הרבה מים,

ואולי יש צמח שצריך להשקות פעמיים?

אופיר חזרה לגינה חיש מהר

וראתה שלכל צמח יש מה לספר,

המלפפון אוהב לישון המון,

והבננות רוצות להיות על יד הלימון,

הנענע צריכה הרבה אור,

והחסה בכלל אוהבת קור,

לבזיליקום יש חלקת אדמה ספייר

ולמעשה לכל צמח יש צורך אחר!

וכך בשקט עם הקשבה, יחס וגבולות

החלו לצמוח להם התבלינים, הפירות והירקות.

ובסוף העונה אופיר יצאה עם חיוך לחופשה,

ואגרה אנרגיות לקראת טיפוח הגינה החדשה.

ואם תהיתם איך זה יכול להיות שהרי בהגדרה זו "גינת ירקות",

אז דעו שלגינה הזו מוזמנים גם תבלינים ופירות.

לא חובה תמיד להיצמד להגדרה הפורמאלית,

גם גינת ירקות עם עץ בננה היא נורמלית

ואם ירצה לגינה להצטרף צמח נוסף,

אופיר תקבל אותו בלי להניד עפעף!